Riool in Groot Visrivier lei tot regstappeDie Cradock-watersuiweringsaanleg. Foto: Verskaf Die departement van water en sanitasie doen regstappe om ŉ Oos-Kaapse munisipaliteit te dwing om die besoedeling van die Groot Visrivier te staak. Andrew Lucas, ŉ verteenwoordiger van die departement verantwoordelik vir waterregulering in die Oos-Kaap, het gesê regstappe word gedoen teen die Inxuba Yethemba-munisipaliteit in die Chris Hani-distriksmunisipaliteit. Volgens Lucas is die Watersuiweringsaanleg in Cradock buite werking en word daar net chlorering gedoen om die uitvloeisel te hanteer wat tot gevolg het dat onbehandelde riool voortgaan om in die Groot Visrivier te vloei. Die departement van water en sanitasie in die Oos-Kaap het in Oktober 2016 ŉ direktief aan die Chris Hani-distriksmunisipaliteit uitgereik om aansoek te doen vir die goedkeuring van sy Cradock-watersuiweringsaanleg en te voorkom dat besoedeling plaasvind, asook om die betrokke gebied te rehabiliteer. Die munisipaliteit het ŉ aksieplan ingedien wat nie goedgekeur is nie aangesien dit nie aan die vereistes van die direktief voldoen het nie, het Lucas gesê. “Nog twee kennisgewings is in 2018 uitgereik om ŉ aksieplan in te dien en geen antwoord is ontvang nie.” Die provinsiale departement het die saak na die nasionale departement verwys om vir ŉ hofinterdik aansoek te doen. Volgens Lucas word daar op uitstaande verslae van die provinsiale departement gewag sodat die hofaansoek ingedien kan word. Die nasionale departement het ook ŉ omgewingsinspekteur na die Cradock-watersuiweringsaanleg gestuur om ŉ roetine-oorsiginspeksie te doen. Daar is bevind dat die watersuiweringsaanleg glad nie in gebruik is nie, asook dat daar nie ŉ enkele munisipale werker by die aanleg was nie maar slegs twee veiligheidswagte. Afvalwater vloei steeds in die aanleg, maar word nie behandel nie en vloei dan in die Groot Visrivier in. Die probleme by die aanleg is glo meganies van aard aangesien die meeste van die pompe disfunksioneel is en dit tot gevolg het dat rou riool op verskillende plekke, veral uit mangatgate, vloei. Volgens Lucas blyk dit dat die watersuiweringsaanleg al vir ŉ hele paar weke in die toestand is. Retief Odendaal, lid van die Oos-Kaapse wetgewer en DA-leier oor die Oos-Kaapse Middelland, het intussen gesê die situasie het nou krisisafmetings bereik. Odendaal het ŉ brief aan die Groen Skerpioene geskryf en hulle versoek om ondersoek in te stel en in te gryp. “Gegewe die belangrikheid van die Groot Visrivier en die belangrike rol wat dit speel in die besproeiing van derduisende hektaar landbougrond, is die ontslag van onbehandelde riool in hierdie rivier ŉ dreigende ekologiese én ekonomiese ramp. “Nog meer ontstellend is die feit dat ŉ aantal nedersettings langs die rivier lê. Inwoners het geen ander keuse as om water direk van die rivier te verkry vir gebruik nie weens die droogte wat ons streek lamlê.” Volgens Odendaal het hy Lindiwe Sisulu, minister van water en sanitasie, skriftelik versoek dat haar departement binne die volgende sewe dae die hofaansoek moet indien en die resultate van die watermonsters wat geneem is openbaar moet maak. Odendaal het gesê indien hy nie bevredigende terugvoer van die departement ontvang nie sal hy die Menseregtekommissie nader om die saak verder te ondersoek en stappe te doen.